《去岁寓长沙游道林岳麓真天下绝景也今相去不远无因再游赋诗见意》
宋代·李纲

衡山之陬湘水滨，道林岳麓天下少。蟠冈复岭相掩重，石磴松门递萦绕。

经行多在烟霭间，台殿半开云木杪。衲僧宴坐禅寂馀，朝磬暮钟清杳杳。

凭高旷望楚天阔，志气已逐飞鸿矫。橘洲枫浦指顾中，俯视更觉长沙小。

风樯浪舶千艘屯，丹楼粉堞百雉缭。苍茫晓色散平川，点缀残霞映疏蓼。

从来篇翰谁最优，沈宋杜韩争表表。古今尘迹散烟云，独有斯文传不了。

隔年清赏回首空，斯欲再游真漭渺。苍梧九疑云漠漠，青草洞庭风袅袅。

有时幽梦一到之，觉来枕席清秋晓。人间万事不由人，安得忘情逐猿鸟。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。